Nivy (multifunkčné centrum)

Nivy (iné názvy: Stanica Nivy, Nivy centrum, Autobusová stanica Nivy) sú multifunkčná budova, pozostávajúca z autobusovej stanice, nákupného centra a tržnice v Bratislave, mestskej časti Ružinov, miestnej časti Nivy. Ohraničená je ulicami Páričkova, Svätoplukova, Mlynské nivy a areálom s výškovou budovou VÚB banky.

Stavba stojí na mieste pôvodnej Autobusovej stanice Mlynské Nivy, ktorá bola zbúraná na konci roka 2017, a predbežný termín dokončenia stavby bol pôvodne stanovený na rok 2020. Pre pandémiu ochorenia COVID-19 sa termín posunul, a tak sa slávnostné otvorenie konalo štyri dni od 30. septembra 2021. O 3:00 hodine v prvý deň otvorenia stanice odtiaľto odišiel prvý autobus. Stavbu zrealizovala spoločnosť HB Reavis, ktorá sa podieľa aj na výstavbe novej mestskej zóny s názvom Nové Nivy, v ktorej sa komplex nachádza.

 Popis budovy 
Budova má päť nadzemných podlaží a dve pod zemou. Na prvom podzemnom podlaží sa nachádza na rozlohe približne 30-tisíc m² samotná stanica, na druhom parkovisko. Súčasťou autobusovej stanice je viac ako 2 000 parkovacích miest. Približne polovica z nich je v suteréne. V budove sa nachádzajú autobusové nástupištia a pokladne, obchodné prevádzky, tržnica a služby v troch nadzemných podlažiach a zelená strecha budovy s parkom a chodníkmi. Na okraji komplexu sa nachádza 125 metrov vysoká kancelárska veža s názvom Nivy Tower. Vedľa komplexu na rekonštruovanej ulici Mlynské nivy sa nachádza prvý podzemný kruhový objazd na Slovensku, ktorý bol spustený spolu s otvorením budovy Nivy.

 Kritika 

 Anticena za architektúru Brutus 2021 
Komplex Nové Nivy, vrátane obchodného centra, získal anticenu BRUTUS 2021 za najhorší architektonický počin: „Aký smelý počin v roku 2021 otvoriť dom o veľkosti mestského bloku bez jediného okna a prevádzky v úrovni parteru. Pardon, jediným oknom je Drive-in žltého “M”. Tak jedno “Flurry” v aute namiesto pohára vína na terase, s prípitkom za lepší a zdravší život v meste! Sen o mestskom bulvári Mlynské Nivy ostal len mokrým snom o mestskej triede plnej života.“

 Výška parkovného v cykloveži, navigácia v rámci centra 
Predmetom kritiky občianskeho združenia Cyklokoalícia aj primátora Matúša Valla sa stal aj model spoplatňovania a výška parkovného v automatizovanej cykloveži (prvé 4 hodiny bezplatne, následne 1 euro za každú ďalšiu začatú hodinu). Mesto developera požiadalo o úpravu ceny, ktorá je podľa nich „nereálna“. Kritika tiež dopadla na nízku pozornosť autobusovej stanice, pozornosť viacej pripadla obchodnému centru. Prvé dni bola navigácia k samotnej autobusovej stanici na veľmi nízkej úrovni. Časom pribudli stojany so šípkami smerujúcimi k autobusovej stanici a nápisy na stĺpoch.

 Kriminalita 
Priľahlá štvrť 500 bytov zaznamenala v rokoch po otvorení multifunkčného centra nárast kriminality, najmä krádeží, vlámaní, drogových deliktov, prejavov agresivity a znečisťovania prostredia, pričom efekt bol ešte zosilnený novelou trestných kódexov schválenou po nástupe štvrtej vlády Roberta Fica a účinnou od marca 2024, ktorá priniesla zníženie trestných sadzieb, skrátenie premlčacích lehôt, zvýšenie minimálnej výšky škody z 266 na 700 eur a ďalšie zmiernenia vo vzťahu k páchateľom. Kolobeh je poháňaný krádežami tovaru z nákupného centra, ale aj z bytov a nebytových priestorov, jeho následným predajom v záložni oproti centru a nákupom a aplikovaním drog, často priamo v lokalite, na verejnosti. Časť bratislavskej drogovej scény sa po otvorení centra presunula z iných pôsobísk, napr. z oblasti Pentagonu vo Vrakuni, do okolia Nív. Návštevníkov centra a okolie tiež obťažujú skupiny mladistvých „flákačov z obchoďákov“, vyhľadávajúcich konflikty.

 Redukcia plochy autobusovej stanice 
V lete 2025 spoločnosť HB Reavis spustila prestavbu podzemných priestorov centra so zámerom redukcie plochy autobusovej stanice v prospech priestorov pre obchodný reťazec a ďalšie obchodné prevádzky, poukazujúc na pokles záujmu cestujúcich o využívanie autobusov. Počet nástupíšť sa znížil na menej než polovicu a namiesto deviatich miest na vystupovanie zostali zachované len dve, čo malo za následok výrazné zníženie komfortu presúvajúcich sa, nastupujúcich, vystupujúcich aj čakajúcich cestujúcich. Úpravy kritizoval magistrát, BSK aj cestujúca verejnosť, podľa hovorkyne HB Reavis Beaty Móriovej však spoločnosť privatizačnú zmluvu so štátom neporušila: „Všetky záväzky voči zmluve o kúpe akcií SAD si naďalej plníme. Skupina HB Reavis si splnila svoj záväzok zabezpečiť vybudovanie novej modernej autobusovej stanice, pričom v zmluve neboli špecifikované požiadavky na jej veľkosť, vybavenie či kvalitu.“ Podľa BSK štát, ktorý pôvodnú stanicu ako súčasť SAD Bratislava sprivatizoval v rokoch 20042005 počas druhej vlády Mikuláša Dzurindu, „podľa všetkého podcenil znenie privatizačnej zmluvy a nedostatočne zaviazal nového majiteľa (toho času Slovak Lines) k povinnosti prevádzkovať autobusovú stanicu v určených parametroch“.

 Galéria 

 Dopravné spojenie 

 Referencie 


 Pozri aj 
 Autobusová stanica Mlynské Nivy (19832017)
 Nivy (časť Bratislavy)
 500 bytov

 Iné projekty 

 Externé odkazy  
 Oficiálna stránka centra Nivy
 Odchody a príchody autobusov
 Autobusová stanica Bratislava Nivy na webe dopravcu Slovak Lines
 Architektonické a dispozičné riešenie na webe Siebert + Talaš

Kategória:Autobusové stanice na Slovensku 
Kategória:Nákupné centrá v Bratislave
Kategória:Stavby v Bratislave
Kategória:Doprava v Bratislave
Kategória:Ružinov
Kategória:Architektúra z 2021